Leif Lahn Jensen (S), 2012-03-02:
Det betyder rigtig meget for Socialdemokraterne, at vi har et tillidsfuldt og et afbalanceret samfund, hvor alle, der kan, også deltager aktivt, men samtidig skal vi også sørge for at have et ordentligt sikkerhedsnet, som netop kan hjælpe dem, der står uden for arbejdsmarkedet i en kortere eller længere periode af en eller anden årsag.
Derfor støtter Socialdemokraterne forslaget om en midlertidig forlængelse af dagpengeperioden op til ½ år, således at rigtig mange danskere får forlænget deres dagpengeperiode og ikke ryger ud af dagpengesystemet til sommer, medmindre de selvfølgelig har været ledige i 4 år.
Det giver en tryghed til de ledige, som ikke skal bekymre sig om at gå fra hus og hjem.
Det er en midlertidig løsning, men det er vigtigt, at der skabes tryghed i en tid, hvor krisen stadig væk lægger en kølende dæmper på jobmarkedet.
Vi mener, at den borgerlige regering gjorde det helt forkert, når de netop forringede de lediges sikkerhed midt i den værste krise, vi længe har set, men en midlertidig forlængelse af dagpengeperioden er vi også godt klar over langtfra er nok.
Vi skal hjælpe de ledige til at komme i arbejde eller uddannelse igen.
Derfor er der også afsat 18 mia. kr. til at kickstarte dansk økonomi og derigennem skabe mange tusinde ekstra arbejdspladser i 2012-13.
Man kan jo også godt se, at der er kommet en ny regering, for vi gør netop op med 10 års borgerlig politik, som var styret af bureaukrati, kontrol og mistillid.
Vi skal fjerne unødvendige regler, vi skal gøre det lettere for kommunerne sammen med borgerne at finde de rette tilbud, og vi skal efteruddanne de ledige til det fremtidige arbejdsmarked.
Disse forandringer skal bl.a. ske gennem reformer.
Vi har sagt, at det er reformernes år, og vi mener det.
I tirsdags fremlagde regeringen forslag til førtidspensions- og fleksjobreform under navnet »En del af fællesskabet«.
Det er en anden grundsten i det socialdemokratiske samfund.
Vi ønsker og vi tror på, at det er godt for den enkelte at være en del af arbejdsfællesskabet.
Det giver identitet, noget at stå op til og selvfølgelig nogle penge i kassen, som også er meget, meget vigtigt.
Vi har nu givet en del mennesker en ekstra tryghed, men gennem de her reformer vil vi også bruge tiden på at gøre dem klar til arbejdsmarkedet .
En anden del af lovforslaget handler om en anden gruppe, som står uden for arbejdsfællesskabet.
Det er jo netop kontanthjælpsmodtagerne.
Man vil give kontanthjælpsmodtagerne ret til 5 ugers ferie inden for eller uden for landets grænser, når de har modtaget kontanthjælp i 12 sammenhængende kalendermåneder.
Socialdemokraterne mener, at alle mennesker selvfølgelig har ret til et frirum, hvor de kan komme væk fra dagens trummerum.
Forslaget vil jo bl.a. komme børnefamilierne til gode.
Med forslaget vil de nu have mulighed for det.
Det er jo til glæde for både børn og forældre.
Men når det så er sagt, og det er også vigtigt at sige, er det også vigtigt for Socialdemokraterne, at ferien ikke står i vejen for et muligt job eller uddannelse, og derfor står det også klart i lovforslaget, at afholdelsen af ferien selvfølgelig skal være aftalt med kommunen og selvfølgelig også på den måde kigges på i forhold til hele beskæftigelsen.
Med de bemærkninger kan Socialdemokraterne støtte forslaget, og igen skulle jeg hilse fra SF og sige, at de også støtter forslaget.